b'\n_START_ARTICLE_\nBardi (suku)\n_START_PARAGRAPH_\nBardi oli firenzel\xc3\xa4inen kauppahuone ja suku (Compagnia dei Bardi). Bardit aloittivat kauppiaina jo 1100-luvulla, ja pankkiireiksi he ryhtyiv\xc3\xa4t viimeist\xc3\xa4\xc3\xa4n 1200-luvun puoliv\xc3\xa4liss\xc3\xa4. Bardit olivat t\xc3\xa4ll\xc3\xb6in erityisesti paavien luottopankkiireita. Pankkiirit olivat havainneet, ett\xc3\xa4 oli tuottoisaa lainata rahaa k\xc3\xb6yhille ruhtinaille k\xc3\xa4ytt\xc3\xa4en vakuutena kaupallisia privilegioita eli etuoikeuksia, kuten monopoleja. Vuonna 1340 suku tuki Firenzess\xc3\xa4 ep\xc3\xa4onnistunutta kapinayrityst\xc3\xa4, jonka takia monet suvun j\xc3\xa4senet karkotettiin kaupungista. Suvun linna rakennettiin t\xc3\xa4ll\xc3\xb6in Parmaan. Kauppahuone teki konkurssin vuonna 1344 rahoitettuaan satavuotista sotaa k\xc3\xa4ynytt\xc3\xa4 Englannin hallitsijaa Edvard III:tta l\xc3\xa4hes puolen miljoonan floriinin summalla.'